Vine iarna. Prin urmare, Oprescu achiziționează flori și arbusti de 27 de milioane

Ca orice gospodar bun, care vara și-a făcut sanie, Sorin Oprescu s-a pus, în prag de iarnă, pe cumpărat flori și arbuști. Așa, de vreo 27 de milioane, de ai zice că tot Bucureștiul e o grădină botanică și toțo boschetarii vor ajunge să aibă boscheți, cu etaj, living și vedere spre lac.

La finele lunii septembrie, Administrația Lacuri și Parcuri de Agrement București (ALPAB) scoate la mezat un contract de 27.117.000 de lei, pentru achiziția de arbuști, semințe de plante, plante de înmulțire, bulbi de flori și arbori. La licitație ar vrea să se înscrie 4 firme, sînt lăsate să participe doar două și, pentru doar 7.000 de lei în minus, față de suma maximă pe care ALPAB era dispusă să o plătească, purcoiul de bănet ajunge în conturile SC Garden Center Grup SRL. Firma, normal, este una obișnuită cu contractele. Alături de sora ei geamănă, Eco Horticultura, împreună sau separat, Garden Center Grup s-a lipiz la o sumedenie de contracte, în special în zona de sud a țării, de la Primăria Craiova ori consiliul județean Olt și pînă la instituții de prin București. De altfel, același Garden Center Grup, controlată de afaceristul Ionuț Olteanu, a primit, pe bandă rulantă, mai multe contracte cu cîntec și la Slatina, din partea pe atunci primarului Darius Bogdan Vâlcov, actualul ministru delegat pentru Buget. De altfel, alături de alte firme, Garden Center Grup a lucrat și pe post de subcontractor al SC UTI, în cîteva contracte cîștigate tot prin Craiova.

Or, la o așa experiență în plantat chestii și renovat parcuri ori fîntîni arteziene, e clar că banii bucureștenilor au să fie bine investiți de ALPAB-ul Primăriei, pe niște boischeți de lux și flori cum nu găsești nici la florăresele de la colț de intersecție.